Amarum Peychaud
Amarum Peychaud, Anglice Peychaud's bitters, est elixir amarum in potionibus mixtis adhibitum. Ab Antonio Amedeo Peychaud medio saeculo XIX inventum est, qui ad viam rue Royale prope Sazerac Coffee House pharmacista merebat. Ibi a principio amarum Peychaud cum spiritu Cognacensi societatis Sazerac de Forge & Fils in potionibus mixtis propositum est: cui potioni nomen Sazerac cocktail ("gallicauda Sazerac") datum est. Antonius Amedeus Peychaud Dominicopoli (eo aevo colonia Francica, hodie rei publicae Dominicianae caput) anno 1803 natus est, proles Francici e Burgo supra mare prope Burdigalam emigrati. Ipse etiam puer in Ludovicianam advenerat. Novae Aureliae anno 1883 mortuus est. Amarum Peychaud e radice gentianae cum aliis aromatibus componitur. Recenter a societati Sazerac Company venundatur.